作者:姚勉
標題:沁園春
內容:拂劍整裝，光射紫霄，鬥牛色寒。大丈夫不作，兒曹離別，何須更唱，三疊陽關。盡錦還鄉，油幢佐幕，誰道青天行路難。從今去，聽聲名焰焰，飛動岷山。征途少飲加餐。要做取功名久遠看。卷長風吹醒，劍關雲氣，更須砥柱，三峽驚湍。聞道槐庭，已登安石，此去須彈貢禹冠。明年裡，踏梅花有分，相見長安。